Knižnično-informačné služby

Knižnično-informačné služby poskytujú knižnice svojim používateľom. Zákon č. 126/2015 Z. z. ich definujú ako súčasť zabezpečenia práva na informácie a teda ide o službu vo verejnom záujme. Ide o služby založené na využívaní knižničných fondov s cieľom uspokojovať informačné potreby, požiadavky a záujmy používateľov. Poskytujú sa spravidla v priestoroch knižníc alebo prostredníctvom vzdialeného prístupu cez internet.

Základné knižnično-informačné služby

Výpožičky a prístup do katalógu 
V jednotlivých knižniciach sa výpožičná služba líši podľa usporiadania knižničného fondu a personálneho riešenia výpožičiek. Pri otvorených fondoch má používateľ umožnený fyzický prístup, kde si môže prezerať dokumenty fondu a prípadne o výpožičku požiadať pridelený personál. Uzavretý knižničný fond umožňuje používateľovi využiť výpožičné služby prostredníctvom vyplnenej žiadanky, ktorú v krátkom časovom intervale (podľa knižnice niekoľko minút až pracovný deň) knižnica spracuje a doručí používateľovi objednaný dokument.  

Knižničný fond je možné prezerať pomocou katalógu knižnice. V minulosti sa používali tzv. lístkové katalógy, v súčasnosti je vo väčšine slovenských knižníc bežnou platformou online katalóg. 

Prezenčné výpožičky umožňujú používanie dokumenty len v priestoroch knižnice, teda v čítarni alebo študovni. Absenčné výpožičky povoľujú používateľovi vziať si dokument so sebou a v stanovenej časovej lehote ho vrátiť naspäť.

Základné elektronické služby 
Za ideálnych podmienok knižnica disponuje verejne prístupným osobným počítačom alebo automatom s online katalógom vo svojich priestoroch. Takýto počítač slúži na prezeranie voľných internetových zdrojov, prezeranie online katalógu, elektronickú výpožičku a rezervácie dokumentov.

Odborná knihovnícka obec na Slovensku sa neustále snaží posúvať úroveň poskytovaných služieb, takže väčšina knižníc už disponuje vlastnou webovou stránkou s dôležitými informáciami ako otváracie hodiny, kontaktné údaje, rozsah poskytovaných služieb a podobne. Táto oblasť zároveň zahŕňa aj prítomnosť knižníc na sociálnych sietiach ako Facebok alebo Instagram.  

Používateľ by mal mať možnosť pozrieť si webstránku, online katalóg a požičať si knihu aj z priestorov mimo knižnice.

Poskytovanie ústnych informácií 
Každá knižnica je povinná na vyžiadanie poskytnúť požadované bibliografické, faktografické a referenčné informácie. Viaceré knižnice vo svete fungujú zároveň aj ako univerzitné alebo mestské informačné centrum, na Slovensku ide napr. o Mestskú knižnicu v Piešťanoch.   

Väčšina knižníc má na svojej webstránke zakotvenú populárnu online službu Spýtaj sa knižnice (Ask a Library), prípadne Spýtaj sa knihovníka (Ask a Librarian).

Špeciálne knižnično-informačné služby 
Väčšina knižníc poskytuje ďalšie služby nad rámec tých základných. Ide napr. o rozličné tlačiarenské a reprografické služby, vypracovávanie rešerší, medziknižničná výpožičná služba a medzinárodná medziknižničná výpožičná služba.

Poplatky 
Základné knižnično-informačné služby je knižnica povinná poskytovať bezplatne. Za špeciálne a nadštandardné služby je oprávnená podľa vlastného knižničného poriadku vyberať poplatky. Takisto je knižnica oprávnená od používateľa požadovať úhradu ročného registračného poplatku.

Zákon takisto stanovuje, že knižnice sú povinné vypracovať a umiestniť knižničný a výpožičný poriadok na verejne prístupnom mieste a deklarované služby poskytovať v súlade s ním.

Referencie 

Knižnično-informačné služby